**Informatika szakkör – Nevelői értékelés**

A szakkör elsődleges célja volt az informatikai ismeretek bővítése és az informatika megszerettetése az általános iskolai tanulókkal. A részvételhez semmilyen előismeretre nem volt szükség. A tanulók kiválogatásánál elsősorban arra törekedtem, hogy olyan diákok járjanak a szakköri foglalkozásokra, akik az iskolán kívül kevésbé vagy egyáltalán nem kerülnek informatikai eszközök, számítógépek közelébe. A szakkörön ezek a tanulók lehetőséget kaptak az órákon tanultak elsajátítására, az ismereteik bővítésére, illetve a kötetlenebb számítógép használatra is.

A tematika összeállításánál figyelembe vettem a tanulók életkorát, érdeklődési körét és az informatikai ismeretüket. Leginkább játékos, az órai ismeretanyagra épülő és azt kibővítő feladatokat terveztem, sok páros és önálló munkával. Az alapvető gépkezelési feladatoktól a csoportos hálózati munkáig, a bonyolultabb programozási problémák megoldásától az internethasználatig változatos témákkal igyekeztem lekötni a szakkörös gyerekek érdeklődését. Az internet kiváló lehetőséget nyújt a tanulók megszerzett ismereteinek bővítésére, illetve új ismeretek elsajátítására, nyelvtanulásra, művelődésre, kapcsolattartásra és szórakozásra. A programozás által nyújtott lehetőségek pl. az értelmi képességek, a logika fejlesztése is fontos feladat volt. A feladatokkal fejlesztettük a koncentráló képességet, a problémamegoldást és a gondolkodási képességet is.

A szakkör első részében felmértem a résztvevők ismereteit. Az alapvető gépkezelési műveletek, a számítógép indítása-leállítása, felhasználói programok megkeresése és használata, a hálózati bejelentkezés, a billentyűzet és az egér megfelelő kezelése, a biztos géphasználat szerepelt az első foglalkozások témáiban. Ezt a szövegszerkesztő program használatával, szövegek gépelésével, és néhány alapvető szövegszerkesztési művelet végrehajtásával tovább gyakoroltuk. A tanulók megfelelő gyakorlatot szereztek a billentyűzethasználatban, bátran kezelték az egeret és megtanulták a dokumentumkészítés alapjait. A tanév további részében programozási ismereteket szereztünk a Comenius Logo segítéségével. Megtanultuk a kezelőfelület használatát, az alapvető parancsokat, alakzatok rajzolását és a színezés folyamatát is. Készítettünk egyszerű ábrákat és megismerkedtünk a képszerkesztővel is. Kísérleteztünk egyszerű animációk elkészítésével. Az első szakköri év végén internethasználattal, információkereséssel, képek, szövegek mentésével bővítettük ismereteinket.

A tanulócsoport összetétele a második időszakra kissé megváltozott, mert egyes tanulók elköltöztek, más iskolába jártak, vagy egyéb szakköri tevékenységet választottak. Ezért a második szakköri évet újra az ismeretek felmérésével kellett kezdenünk. Az új szakkörösök felzárkóztatása rövid időn belül megtörtént. Ezt az évet a rajzoló program megismerésével kezdtük. Megtanultuk az alapvető rajzeszközök használatát. A tanulók saját érdeklődésüknek megfelelő rajz készítésével mutatták be az ismereteiket. A Power Point egyszerű használatával és a Comenius Logo további utasításaival, eljárásokkal, bonyolultabb alakzatok alkotásával, animációk önálló készítésével folytattuk a szakköri munkát. Ezt az évet is internethasználattal, internetes kereséssel, a böngészés gyakorlásával, a különböző honlapok, közösségi oldalak kezelésével, internetes játékok, különösen a hálózati csapatjátékok kipróbálásával, illetve kötetlen játékkal fejeztük be.

Összegezve elmondható a szakköri foglalkozásokon résztvevő tanulókról, hogy szívesen részt vettek az informatika különórákon, a hiányzás minimális volt. Ez a korosztály még inkább a kötetlenebb, kevésbé gondolkodtató, főleg a játékos, internetes kereséses feladatokat részesíti előnyben. A szakkör célrendszerét a két év során sikerült megvalósítani, a gyerekek megfelelően elsajátították a számítógép használatának alapjait, eligazodnak a hálózat világában, és a különböző logikai problémákat több oldalról közelítve próbálják megoldani. A diákok nagy része ebben a tanévben is jelentkezett az informatika szakkörre, így az eddigi sikeres munkát tovább szeretnénk folytatni.

Taricska Zsolt